Þingræður haldnar á Alþingi Íslendinga

Iðnrh. (Sverrir Hermannsson) Hæstv. forseti. Ég sé ástæðu til að þakka hæstv. forseta fyrir afgreiðslu þessara fjögurra mála, 2.–5., hv. 4. þm. Vestf., formanni iðnn., og iðnn. svo og hv. þingdeild fyrir frábæra afgreiðslu á þeim málum sem til míns friðar heyra, og verður nú að athuga, þótt ég hafi ekki átt þess kost að eiga sæti í Ed. alla mína þingtíð, að við 11. landsk. þm. skiptum á næsta kjörtímabili.



Forseti er sannfærður um að hv. þdm., sem áttu þessar þakkir, taka við þeim með þökkum. Það væri synd að segja að það sé ekki kominn vorhugur í þingheim hér í hv. Ed., enda fer senn að líða að því að kúnum verði hleypt út. Hv. 11. landsk. þm. hefur beðið um orðið, væntanlega ekki í tilefni af þessum orðum, og ætlar að taka til máls um þingsköp.



Virðulegi forseti. Það er aðallega vegna þess að ritari hér í hv. deild heyrði ekki orð mín áðan, sem ég viðhafði úr sæti, og hvatti mig til að taka það skýrar fram að ég kom hingað upp, en þau hafa að sjálfsögðu fallið í tilefni af orðum hæstv. iðnrh. þar sem hann hafði orð á því að hafa skipti við mig á deild á næsta þingi. Mér þykir vert að hér komi skýrt fram að það er ekki þar með sagt að hann geti í okkar samskiptum ætíð valið betri bitann.



Virðulegi forseti. Með samþykkt þessarar greinar er stigið stórt skref aftur á bak í menntunarmálum þessa lands og í reynd verið að afnema jafnrétti til náms. Ég segi nei.



Virðulegi forseti. Vegna auglýsingar Seðlabankans í gær um lækkun endurkaupa afurðalána af viðskiptabönkunum samþykki ég þetta ákvæði í trausti þess að ríkisstj. beiti því með mikilli varúð að bindiskyldan verði lækkuð á móti minni endurkaupum Seðlabankans. Ég segi já.



Virðulegi forseti. Í umræðunum sem hér fóru fram í gær um þetta mál gat ég þess að 26. gr. frv. færi mjög fyrir brjóstið á mér vegna þeirrar tilkynningar sem komin var frá Seðlabanka um endurkaup á afurðavíxlum, en í trausti þess að ríkisstj. vinni að breytingu að þeim málum og beiti af hógværð a. m. k. 26. gr. segi ég já.



Virðulegi forseti. Ég veit að sökin á þessum töfum liggur ekki hjá hæstv. forseta, en ég verð að telja þetta í hæsta mála óeðlilegt. Hér var gengið frá ákveðnum málum í nótt í lok fundar í Nd. og um það rætt að hér yrði stefnt að að ljúka fundum klukkan sjö. Menn lýstu sig reiðubúna til að vinna að því samkomulagi. Ef stöðugt á að slíta þennan dag sundur með einhverjum saumaklúbbsfundum í guð veit hvaða málum, þá sé ég ekki fram á að við getum lokið verki á tilsettum tíma. Samt sem áður erum við nánast skuldbundin til að gera það út af starfsfólkinu hérna því við getum ekki ætlað því það að vinna hér enn eitt kvöldið til viðbótar. Ég vil því biðja hæstv. forseta að koma því til skila til forráðamanna flokkanna að þeir reyni að koma sér saman um þau mál sem þeir virðast ekki geta komið sér saman um, þannig að við getum gengið hér til starfa með eðlilegum hætti.



Já, það væri kannske oft full ástæða til að menn hefðu með sér prjónana til að róa taugarnar á síðustu dögum þingsins, en sá siður er ekki kominn upp enn. Hver veit hvað gerist á tímum jafnréttis. En ég vil upplýsa að það eru ekki þingflokksfundir fram undan um ein eða önnur mál heldur, eins og ég sagði, þarf forseti að gefa sér tíma til að átta sig á þeim málum sem við þurfum að taka hér á dagskrá, eins og allir hv. þdm. vita að við þurfum að gera. Sú er ástæðan fyrir þessari frestun. Ég þakka hv. 8. þm. Reykv. fyrir að hann tók það fram að þetta væri . skiljanlegur frestur þrátt fyrir allt.